Predkladacia správa

Materiál sa predkladá na základe vlastnej iniciatívy Ministerstva spravodlivosti SR.
Ministerstvo spravodlivosti SR je gestorom Dohovoru OECD o boji proti podplácaniu zahraničných verejných činiteľov v medzinárodných obchodných transakciách (ďalej len „dohovor“), ktorý bol prijatý negociačnou konferenciou 21. novembra 1997. Dohovor nadobudol platnosť pre Slovenskú republiku 23. novembra 1999 a bol publikovaný v Zbierke zákonov pod číslom 318/1999 Z.z.
Článok 12 citovaného dohovoru upravuje mechanizmus na monitorovanie a podporovanie úplnej implementácie dohovoru. Hodnotenie implementácie uskutočňuje pracovná skupina OECD proti podplácaniu v medzinárodných obchodných transakciách (ďalej len „pracovná skupina“).
V roku 2005 bola hodnotená v rámci 2. fázy aj Slovenská republika. Hodnotenie sa uskutočnilo v troch častiach a ich výsledkom bolo schválenie Správy o aplikácii dohovoru o boji proti podplácaniu zahraničných verejných činiteľov v medzinárodných obchodných transakciách a odporúčania z roku 1997 o boji proti podplácaniu v medzinárodných obchodných transakciách (ďalej len „hodnotiaca správa“) a odporúčaní pre Slovenskú republiku.
V prvej časti bola Slovenská republika povinná predložiť sekretariátu pracovnej skupiny vyplnený dotazník spolu s príslušnou legislatívou preloženou do anglického jazyka. Druhá časť pozostávala z návštevy zástupcov sekretariátu pracovnej skupiny a hodnotiteľov na Slovensku, počas ktorej sa hodnotitelia stretli so zástupcami ústredných orgánov štátnej správy, zástupcami podnikateľského sektora, mimovládnymi organizáciami a ďalšími inštitúciami. Tretia časť hodnotenia pozostávala z prezentácie hodnotiacej správy v pléne pracovnej skupiny, ktorá po jej prerokovaní prijala odporúčania. 
Hodnotiacu správu a odporúčania pracovná skupina prerokovala na svojom plenárnom zasadnutí v dňoch 18. – 20. októbra 2005 Slovenskú republiku na uvedenom zasadnutí zastupovala delegácia pozostávajúca zo zástupcov Ministerstva spravodlivosti SR, Ministerstva financií SR, Ministerstva hospodárstva SR, Generálnej prokuratúry SR, Prezídia Policajného zboru SR, EXIMBANKY SR a Slovenskej komory audítorov. 
Hodnotiaca správa a odporúčania boli schválené dňa 9. novembra 2005.
Z prijatia hodnotiacej správy Slovenskej republike vyplynula úloha zabezpečiť plnenie odporúčaní a podať o ich plnení informáciu pracovnej skupine, a to ústne do 1 roka od prijatia odporúčaní a písomne do 2 rokov od prijatia odporúčaní. 
Plnenie odporúčaní si bude vyžadovať zmenu daňovej legislatívy a legislatívy upravujúcej zodpovednosť právnických osôb. Takisto si bude vyžadovať obsadenie všetkých miest vyčlenených pre Úrad špeciálnej prokuratúry a navýšenie počtu tabuľkových miest sudcov Špeciálneho súdu zo súčasných 12 na 18. Dôsledné plnenie odporúčaní bude mať tiež za následok zmeny vo vedení štatistík o páchaní trestných činov korupcie a súvisiacich trestných činov.
Cieľom dohovoru je potláčanie korupčného správania. Plnenie odporúčaní bude mať pozitívny vplyv na rozvoj zdravého podnikateľského prostredia.
Materiál má finančný a ekonomický vplyv a vplyv na zamestnanosť. Materiál nemá environmentálny vplyv.